En billist fra Herfølge blev i nat snittet af en spøgelsesbilist på motorvejen lidt syd for Hobro.

Lidt før midnat lørdag aften var en bilist på vej sydover ad motorvejen. Han skulle hjem til Herfølge. Mellem afkørsel 35 og afkørsel 37 ved Hobro kommer der pludselig en modkørende. Spøgelsesbilisten er sandsynligvis kørt ned på motorvejen i den forkerte retning ved afkørsel 37 og er kørt nordpå i det sydgående spor. Spøgelsesbilisten snitter bilisten fra Herfølge, så bilen bliver ridset og river sidespejlet af. - Bilisten kunne ikke fortælle andet, end det var en lille rød bil, som spøgelsesbilisten kørte i, fortæller vagthavende ved Nordjyllands Politi i Hobro. Hvis man har set en lille rød bil med skrammer, så vil Nordjyllands Politi gerne høre om det på telefon 96 30 14 48.